45. ΨΗΦΙΣΜΑ ΙΑ΄ της 9/9 Ιουν. 1975 (ΦΕΚ Α΄109) Περί συντάξεως Κώδικος του Κανονισμού των εργασιών  της Βουλής (Κοινοβουλευτικού Μέρους). ΄Εχοντες υπ΄όψει: α)Το από 19/24 Δεκ. 1974 Ψήφισμα της Ε΄Αναθεωρητικής Βουλής των Ελλήνων «περί ψηφίσεως και εκδόσεως ψηφισμάτων υπό της Ε΄Αναθεωρητικής Βουλής, κλπ». β)Το από 4 Ιουν. 1975 Ψήφισμα της Ε΄Αναθεωρητικής Βουλής των Ελλήνων «περί συντάξεως Κώδικος του Κανονισμού των εργασιών της Βουλής (Κοινοβουλευτικού Μέρους)». Α.Να δημοσιευθή δια της Εφημερίδος της Κυβερνήσεως το ανωτέρω υπό στοιχ. ΙΑ Ψήφισμα, έχον ως έπεται: ΄Αρθρ.1.-1. Η Διαρκής επί του Κανονισμού της Βουλής Επιτροπή, συμπληρουμένη δια 4 βουλευτών εκ της συμπολιτεύσεως και ανά ενός βουλευτού εκ των λοιπών ανεγνωρισμένων κατά τον Κανονισμόν της Βουλής πολιτικών Κομμάτων, εξουσιοδοτείται όπως συντάξη, εντός 45 ημερών από της ισχύος του παρόντος, σχέδιον του Κοινοβουλευτικού μέρους του Κανονισμού εργασιών της Βουλής, προσηρμοσμένου προς τας διατάξεις του νέου Συντάγματος και ανταποκρινομένου προς τας συνθήκας του πολιτεύματος και τας ανάγκας της πολιτικής ζωής της Χώρας. Η τασσομένη προς τούτο προθεσμία δύναται να παρατείνεται επί ένα ακόμη μήνα εν συνόλω δι΄ αποφάσεων του Προέδρου της Βουλής. 2.Τα προστιθέμενα εις την σύνθεσιν της Επιτροπής μέλη κατά την προηγουμένην παράγραφον, ορίζονται κατά κόμμα υπό του οικείου αρχηγού εντός 5 ημερών από της δημοσιεύσεως του παρόντος. Από της παρελεύσεως της προθεσμίας ταύτης η Επιτροπή θεωρείται νομίμως συντεθειμένη. Μετά των τακτικών μελών ορίζονται και ισάριθμα αναπληρωματικά μέλη, κατά τας διατάξεις περί συγκροτήσεως εν γένει της οικείας Επιτροπής. 3.Η Επιτροπή, τελούσα, κατά τας διατάξεις του άρθρ. 14 του ισχύοντος Κανονισμού της Βουλής, υπό την Προεδρίαν του Προέδρου της Βουλής, εκλέγει εκ των μελών της ένα Αντιπρόεδρον και τον Γραμματέα, τηρουμένων κατά τα λοιπά των διατάξεων του Κανονισμού της Βουλής. 4.Αι εργασίαι της Επιτροπής διεξάγονται κατά τους ορισμούς του ισχύοντος Κανονισμού της Βουλής. Δια την απαρτίαν των συζητήσεων και την λήψιν αποφάσεων απαιτείται η πλειοψηφία του όλου αριθμού των μελών αυτής. 5.Οι αρχηγοί των ανεγνωρισμένων εν τη Βουλή Κομμάτων δύνανται να μετέχουν απεριορίστως των συζητήσεων της Επιτροπής, άνευ ψήφου. 6.Βουλευταί, μη μετέχοντες εις την κατά την παρ. 1 Διαρκή επί του Κανονισμού Επιτροπήν , δύνανται να υποβάλλουν, εντός 10 ημερών από της συμπληρώσεως της συνθέσεως αυτής, εγγράφους εισηγήσεις και παρατηρήσεις προς την Επιτροπήν, υποχρεουμένην εις την μελέτην και εκτίμησιν της συμβολής αυτών εις το επιτελούμενον έργον. ΄Αρθρ.2.-1.Το υπό της Επιτροπής καταρτιζόμενον αρχικόν σχέδιον διαβιβάζεται προς τους αρχηγούς των ανεγνωρισμένων κατά τον Κανονισμόν της Βουλής Κομμάτων και προς άπαντας τους βουλευτάς, δικαιουμένους να προέλθουν εις εγγράφους παρατηρήσεις εντός δεκαημέρου από της παραλαβής του σχεδίου. 2.Η Διαρκής επί του Κανονισμού Επιτροπή, έχουσα υπ΄όψει και τας κατά την προηγουμένην παράγραφον εγγράφους παρατηρήσεις των αρχηγών των Κομμάτων και των βουλευτών, προέρχεται εις την διατύπωσιν του οριστικού σχεδίου, το βραδύτερον εντός 10 έκτοτε ημερών. 3.Το καταρτισθέν σχέδιον, μετ΄ εισηγητικής εκθέσεως και των επί μέρους εισηγήσεων, εισάγεται εις την Ολομέλειαν της Βουλής προς κύρωσιν ως Κώδιξ, κατά τας διατάξεις του άρθρ. 57 του Συντάγματος της 1ης Ιαν. 1952, ή τας αντιστοίχους τοιαύτας του υπό ψήφισιν νέου Συντάγματος, επιφυλασσομένης της εφεξής εφαρμογής των ορισμών του άρθρ. 65 του Νέου Συντάγματος. 4.Ο ψηφισθείς Κανονισμός δημοσιεύεται εις την Εφημερίδα της Κυβερνήσεως, παραγγελία του Προέδρου της Βουλής, δι ής ορίζεται και η έναρξις ισχύος αυτού, το βραδύτερον εντός 15 ημερών από της δημοσιεύσεως. ΄Αρθρ.3.-Η ισχύς του παρόντος άρχεται από της δημοσιεύσεώς του, εις την Εφημερίδα της Κυβερνήσεως. Β.Το Ημέτερον Υπουργικόν Συμβούλιον θέλει προσυπογράψει και δημοσιεύσει το παρόν, επιτιθεμένης της Μεγάλης του Κράτους Σφραγίδος. 